<classify> MAMLAKA ya Hali ya Hewa Tanzania TMA inataarajia kuanzisha programu maalum itakayokuwa ikitoa taarifa za hali ya hewa za uhakika kwenye simu za mkononi, tofauti na ilivyo sasa.Imeeleza kuwa hatua hiyo imefikiwa baada ya TMA kuwa na mamlaka kamili ya kuhakikisha taarifa zote za hali ya hewa zinazotolewa ni za uhakika tofauti na ilivyo sasa watu wanapata taarifa ambazo si za uhakika.Mkurugenzi Mkuu wa TMA, Dk Agnes Kijazi alibainisha kuwa taarifa zitakazotolewa sasa kupitia simu za mkononi ni zile zinazochukuliwa kutoka katika maeneo makubwa na zinakuwa hazijashiba, mpaka zichambuliwe. Akielezea kuhusu sheria inavyowataka kama mamlaka kamili iliyozinduliwa hivi karibuni alisema ili kuhakikisha wananchi wanapata taarifa za hali ya hewa kwa usahihi watazindua programu hiyo. Ili kuhakikisha wananchi wanapata taarifa hizo za uhakika TMA iko katika mkakati wa kutoa Apps yetu kwenye simu itakayowezesha wananchi kupakua na kupata taarifa hizo, alisema na kuongeza kuwa kwa kufuata sheria hiyo, tayari TMA imeanza kuona mwitikio kutoka kwa baadhi ya wamiliki wa vituo vya hali ya hewa binafsi, wanaofika katika ofisi hiyo wakitaka kuhakikiwa na kutambuliwa kama watoa utabiri.Dk Kijazi alisema adhabu mbalimbali zitatolewa na mamlaka dhidi ya wadau watakaokiuka utoaji wa taarifa za hali ya hewa bila kuhakikiwa hivyo ni vyema wananchi wakahakikisha wanatumia taarifa sahihi zinazotolewa na TMA.Alifafanua kuwa lengo la sheria ya Mamlaka ya Hali ya Hewa Na.2 ya 2019 ni kuboresha huduma za hali ya hewa nchini na kutoa mwongozo wa ushiriki wa sekta mbalimbali katika matumizi ya huduma hizo.  <topic>: KITAIFA 